
Vă înaintăm, alăturat, Raportul asupra proiectului de Lege privind modificarea art.2 din Ordonanţa Guvernului nr.120/1998 pentru ratificarea de către România a Convenţiei-cadru europene privind cooperarea transfrontalieră a colectivităţilor sau autorităţilor teritoriale, adoptată la Madrid la 21 mai 1980, trimis Comisiei noastre pentru dezbatere şi avizare în fond, cu adresa nr.100 din 17 februarie 2003. 

 PRESEDINTE,

IOAN OLTEAN

RAPORT  

asupra proiectului de Lege privind modificarea art.2 din Ordonanţa Guvernului nr.120/1998 pentru ratificarea de către România a Convenţiei-cadru europene privind cooperarea transfrontalieră a colectivităţilor sau autorităţilor teritoriale, adoptată la Madrid la 21 mai 1980



1. Cu adresa nr.100 din 17 februarie 2003, Comisia pentru administraţie publică, amenajarea teritoriului şi echilibru ecologic a fost sesizată în vederea dezbaterii şi avizării în fond, cu proiectul de Lege privind modificarea art.2 din Ordonanţa Guvernului nr.120/1998 pentru ratificarea de către România a Convenţiei-cadru europene privind cooperarea transfrontalieră a colectivităţilor sau autorităţilor teritoriale, adoptată la Madrid la 21 mai 1980.



La întocmirea Raportului s-a avut în vedere: 

· avizul Comisiei juridice, de disciplină şi imunităţi nr.100 din 25.02.2003;

· avizul Comisiei pentru politică externă, nr.100 din 27.02.2003;

· avizul Comisiei pentru politică economică, reformă şi privatizare nr.21/773/25.02.2003;

· avizul Consiliului Legislativ nr.1666 din 16.12.2002; 



Proiectul de lege a fost dezbătut şi avizat în fond, în procedură obişnuită, în şedinţa din 4 martie 2003.



Prin Ordonanţa Guvernului nr.120/1998, aprobată cu modificări prin Legea nr.78/1999, România a ratificat Convenţia-cadru europeană privind cooperarea transfrontalieră a colectivităţilor sau autorităţilor teritoriale, adoptată la Madrid la 21 mai 1980. 



In conformitate cu prevederile Convenţiei-cadru, în momentul ratificării România a formulat două declaraţii interpretative, menţionate la art.2 din Ordonanţa Guvernului nr.120/1998. 



Direcţia Afaceri Juridice a Consiliului Europei a evidenţiat unele dificultăţi legate de interpretarea declaraţiilor formulate de autorităţile române, incluse în textul instrumentului de ratificare, datorită redactării ambigue a textului respectivelor declaraţii în legea de ratificare. 



▪ Astfel, potrivit declaraţiei interpretative formulate la art.2 lit.a) din Ordonanţa Guvernului nr.120/1998, zona de aplicare a prevederilor privind cooperarea transfrontalieră se poate extinde până la 25 km de la frontiera română, afară de cazurile în care este vorba de judeţele limitrofe. Din text nu rezultă în mod clar dacă dispoziţiile Convenţiei-cadru se vor aplica în totalitate sau în parte sau nu se vor aplica deloc unei colectivităţi sau autorităţi teritoriale desemnate să participe la cooperarea transfrontalieră, care se află situată parţial, din punct de vedere teritorial, în interiorul limitei de 25 km de la frontieră.



In acest caz, ambiguitatea textului a fost înlăturată prin precizarea că zona de aplicare a prevederilor privind cooperarea transfrontalieră este limitată la judeţele limitrofe.



▪ In al doilea rând, potrivit declaraţiei interpretative formulate la art.2 lit.b) din Ordonanţa Guvernului nr.120/1998 se prevede că autorităţile teritoriale sau colectivităţile desemnate să exercite funcţiile regionale sunt judeţele, respectiv consiliile judeţene. 



Din text nu rezultă în mod clar dacă sfera de aplicare a Convenţiei-cadru este limitată la judeţe, respectiv consiliile judeţene, excluzând comunele şi oraşele, respectiv, consiliile locale, sau este vorba de o precizare referitoare la colectivităţile sau autorităţile teritoriale abilitate să exercite funcţii regionale. 



Pentru a se elimina ambiguitatea textului s-a stabilit că prevederile Convenţiei-cadru se aplică atât comunităţilor şi autorităţilor teritoriale abilitate să exercite funcţii regionale şi care sunt judeţele sau consiliile judeţene, cât şi colectivităţilor sau autorităţilor teritoriale desemnate să exercite funcţii locale şi care, potrivit legislaţiei în vigoare, sunt comunele şi oraşele, respectiv, consiliile locale ale acestora.



In contextul celor arătate, Comisia pentru administraţie publică, amenajarea teritoriului şi echilibru ecologic propune Plenului Camerei Deputaţilor aprobarea proiectului de lege, în forma adoptată de Senat în şedinţa din 10 februarie 2003.


2. Prin obiectul de reglementare şi conţinutul său, proiectul de lege face parte din categoria legilor ordinare.



3. La lucrările Comisiei au fost prezenţi 23 de deputaţi, din totalul de 26 membri ai Comisiei.



Raportul Comisiei a fost adoptat cu unanimitate de voturi.


PREŞEDINTE,




SECRETAR,

IOAN OLTEAN



KOVACS CSABA TIBERIU

Expert parlamentar:

Stelian Androne

